bluuebunny/crossref_metadata_2025 huggingface dataset:
Ο David Hume ως μελετητής του Πλούταρχου
Authors: Κοντούλη Ελένη
Published: September 2021

Ο σκοπός αυτής της διδακτορικής διατριβής είναι να ανιχνεύσει τη σχέση του Hume με τον Πλούταρχο. Να βρει εάν και έως ποιό σημείο ο Πλούταρχος επηρέασε με τις ιδέες και τα κείμενά του τον Σκώτο φιλόσοφο. Εάν υπάρχουν στοιχεία της φιλοσοφικής και ιστορικής σκέψης του, τα οποία ο Hume έχει υιοθετήσει, κατανοήσει, διαστρεβλώσει, ή αγνοήσει στα δικά του κείμενα.Για μα δοθεί μια ολοκληρωμένη εικόνα των δύο φιλοσόφων, στο πρώτο κεφάλαιο επιχειρείται μια παρουσίαση του Πλουτάρχου. Δίνονται κάποια βιογραφικά στοιχεία και στη συνέχεια εξετάζεται ο Πλούταρχος υπό το πρίσμα του ηθικού συγγραφέα και φιλοσόφου. Κατόπιν εξετάζεται ο Πλούταρχος ως πηγή της αρχαίας ελληνικής φιλοσοφίας. Επίσης διερευνάται είναι ο Πλούταρχος ως ιστορικός. Στο τέλος του πρώτου κεφαλαίου προβάλλεται η επίδραση του Πλουτάρχου στους μεταγενέστερους στοχαστές.Στη συνέχεια, στο δεύτερο μέρος το πρώτο κεφάλαιο έχει ως επίκεντρο τη ζωή του φιλόσοφου David Hume. Εξετάζεται η σχέση του με τον Πλούταρχο, έτσι όπως αυτή διαγράφεται από τις προσωπικές σελίδες και τις επιστολές του φιλοσόφου. Πέραν όμως της εμφάνισης στις προσωπικές σελίδες, η επίδραση του Πλουτάρχου καθίσταται εντονότερη και συχνότερη στα Δοκίμιά του. Από τα σαράντα επτά δοκίμια υπάρχουν δέκα, τα οποία αναφέρουν τον Πλούταρχο και τις απόψεις του, είτε αναπαράγοντάς τες σωστά, είτε αλλάζοντάς τες, είτε αλλοιώνοντάς τες, είτε αποσιωπώντας τες. Με την παράθεση αυτών των απόψεων, καταπιάνεται η δεύτερη ενότητα του πρώτου κεφαλαίου. Ταυτόχρονα όμως ο Hume έχει επηρεαστεί και κατά τη διάρκεια της συγγραφής και της Ιστορίας της Αγγλίας από τις απόψεις του Βοιωτού φιλοσόφου. Η διερεύνηση αυτή αποτελεί το αντικείμενο του δεύτερου κεφαλαίου.Το σημαντικό στοιχείο που είναι κοινό, είναι η απαίτηση για ιστορική αλήθεια. Το προοίμιο του βίου του Θησέα, με τις εναρκτήριες σελίδες της ιστορίας του Hume παρουσιάζουν μεγάλη ομοιομορφία. Επίσης ένα επιπλέον στοιχείο που απορρέει από την σύγκριση των δύο φιλοσόφων είναι η κοινή αντίληψη για την ανθρώπινη ψυχοσύνθεση. Γνωρίζουν πως η ανθρώπινη φύση δεν είναι μονοδιάστατη και πως ο διττός της χαρακτήρας βοηθά, προβάλει, νοηματοδοτεί ή καταστρέφει τον κάτοχό της. Ο χαρακτήρας του καθενός ανθρώπου, είναι αυτός που ευθύνεται για τις σκέψεις, τις αποφάσεις, τις πράξεις και το μέλλον του. Η άποψη αυτή εκφράζεται μέσω των Βίων του Πλούταρχου καθώς και στην Ιστορία του Hume. Επιπλέον κοινά στοιχεία που εξετάζονται είναι κάποιες λαογραφικές αναφορές καθώς και η σχέση και των δύο με την επιστημονική σκέψη. Η εμπιστοσύνη στις επιστήμες και στη συνεχή πρόοδο και εξέλιξη ενυπάρχει στις σελίδες τους. Κατόπιν όλων των προαναφερθέντων, θεωρώ πως έχει δοθεί μια συνολική εικόνα των κειμένων και των απόψεων των δύο φιλοσόφων και έχει διαφανεί η επίδραση του Πλουτάρχου στον Hume.
Μελέτη της επίδρασης πολυμορφισμών και της έκφρασης γονιδίων στις αναπαραγωγικές παραμέτρους των χοιρινών
Authors: Μαραντίδης Απόστολος
Published: September 2021

Σκοπός της παρούσας διδακτορικής διατριβής ήταν η μελέτη της αναπαραγωγής των χοίρων και η εν δυνάμει βελτίωση της παραγωγικότητας τους, όσων αφορά τη βελτίωση των αναπαραγωγικών χαρακτηριστικών των χοιρομητέρων με σκοπό την αύξηση των παραγόμενων χοιριδίων και την προστασία του αναπαραγωγικού συστήματος των αρσενικών και θηλυκών χοίρων από διάφορες ασθένειες. Η δομή της παρούσας διδακτορικής διατριβής χωρίζεται σε δύο Μέρη. To ΜΕΡΟΣ Α περιλαμβάνει τη μελέτη της έκφρασης γονιδίων σε διάφορα αναπαραγωγικά όργανα των χοίρων, σε σειρές κυττάρων και σε έμβρυα χοίρων παραγόμενα in vitro. Πραγματοποιήθηκε προσδιορισμός της έκφρασης των γονιδίων της οικογένειας TLR και της οικογένειας των β-defensins. Μελετήθηκε το πρότυπο έκφρασης τους στην ωοθήκη, τον ωαγωγό, τον όρχι και την επιδιδυμίδα των χοίρων, στα κοκκώδη κύτταρα που περιβάλλουν το ωάριο καθώς επίσης και σε έμβρυα χοίρων παραγόμενα in vitro. Επίσης έγινε προσδιορισμός της επίδρασης της επώασης με LPS στα επίπεδα έκφρασης των παραπάνω γονιδίων στα κοκκώδη κύτταρα για διαφορετικά χρονικά διαστήματα (0, 6, 12 και 24 ώρες) παρουσία ή μη του συστατικού LPS (Lipopolysaccharide). Το ΜΕΡΟΣ Β περιλαμβάνει τον προσδιορισμό των πολυμορφισμών γονιδίων που σχετίζονται με την αναπαραγωγή και την πιθανή τους σχέση με παραγωγικά χαρακτηριστικά των χοιρομητέρων που εκτρέφονται στην ελληνική επικράτεια. Η τεχνική που εφαρμόστηκε για την διερεύνηση των συγκεκριμένων πολυμορφισμών (SNPs) ονομάζεται PCR – RFLP (Polymerase Chain Reaction – Restriction Fragment Length Polymorphism). Συνολικά επιλέχθηκαν τρία γονίδια που σχετίζονται με αναπαραγωγικά χαρακτηριστικά σε χοιρομητέρες (γονίδιο BF, γονίδιο RBP4 και γονίδιο ESR2) τα οποία μελετήθηκαν σε 420 χοιρομητέρες που προέρχονταν από τρεις εμπορικές χοιροτροφικές μονάδες της Ελλάδας. Οι 400 προέρχονταν από μεγάλες εμπορικές μονάδες και ήταν διασταυρώσεις των φυλών Landrace/Large White ενώ τα αρσενικά Duroc/Pietrain/Landrace/Large White σε διάφορες αναλογίες. Στην πρώτη μονάδα έγινε εξαγωγή DNA σε 120 χοιρομητέρες και σε 8 αρσενικούς χοίρους ενώ στη δεύτερη μονάδα σε 280 χοιρομητέρες και σε 8 αρσενικούς χοίρους. 20 χοιρομητέρες προέρχονταν από μια εκτατική μονάδα χοίρων (ελληνικής αυτόχθονης φυλής, μαύρα ή διασταυρώσεις τους με αγριόχοιρους των ορεινών περιοχών της Μακεδονίας). Τα παραγωγικά χαρακτηριστικά που συσχετίστηκαν με τους πολυμορφισμούς των γονιδίων αφορούν το μέγεθος της τοκετομάδας και τον Αριθμό Απογαλακτισθέντων χοιριδίων.
Η εφαρμογή της υβριδικής αξιολόγησης στα προγράμματα αγροτικής ανάπτυξης της Ευρωπαϊκής Ένωσης
Authors: Παπαλεξίου Χρήστος
Published: September 2021

The main purpose of this thesis is to investigate the success and failure factorsidentified by all stakeholders involved in the stages of design, implementation andevaluation of the Greek Rural Development Programme and affect directly orindirectly the achievement of its objectives. Beginning with the main aim, thisresearch effort makes an attempt to meet the requirement for a hybrid evaluation ofall the three stages / processes of the policy cycle mentioned above, combiningquantitative and qualitative methods beyond the Common Monitoring andEvaluation Framework of the European Commission. To ensure the participation ofall those who affect and are affected by the Rural Development Policy, a twoprongedapproach is adopted. Firstly, consider the issue from the perspective ofparticipants in the politico-administrative system of the Rural DevelopmentProgramme design, implementation and evaluation at national, regional and local level and, secondly, from the perspective of the final beneficiaries who are thecountryside residents.In-depth interviews and a focus group were held and Quantitative Network Analysiswas applied, regarding the investigation of the matter from the perspective of actorsinvolved in the design, implementation and evaluation politico-administrativesystem of the Rural Development Programme of Greece. The examination of thestakeholders’ views who are participating in the politico-administrative system putsa high priority on increasing all stakeholders’ participation in the stage of design,reducing bureaucracy, increasing and continuously educating personnel the stage ofimplementation. Regarding the stage of evaluation it is proposed to combinequantitative with qualitative methods beyond the Common Monitoring andEvaluation Framework of the European Commission. The evaluation results mustrepresent reality and be used as key tool for the redesign of the current and thedesign of the next programming period and not been faced only as an institutionalduty of each EU member - state to the Commission.With respect to the study of the final beneficiaries’ profile and behavior, who are theresidents of the countryside, quantitative research was undertaken. 107beneficiaries of the measure 121 "Modernisation of agricultural holdings" of the Rural Development Programme for Greece from 2007 to 2013 from Imathia Regionof Central Macedonia were participated. Based on the empirical results, the farmersdid not participate in the design of the measure 121. They believe that there isbureaucracy and the major problems are the requirement of multiple andunnecessary documents and long delays in the approval of the applications.
Το αξιόποινο της πορνογραφίας ανηλίκων – άρθρο 348 Α ΠΚ
Authors: Πολυζωΐδου Βαϊανή
Published: September 2021

Σκοπός της διατριβής ήταν η μελέτη του αξιόποινου της πορνογραφίας ανηλίκων: μίας από τις πιο σοβαρές μορφές εγκληματικότητας της σύγχρονης εποχής η οποία έχει ήδη λάβει επικίνδυνες διαστάσεις και συνεχίζει να εξαπλώνεται με πολύ γρήγορους ρυθμούς. Ειδικότερα επιχειρήθηκε η δογματική διερεύνηση του αξιοποίνου της, η ερμηνευτική προσέγγιση του άρθρου 348 Α ΠΚ και η διατύπωση προτάσεων βελτίωσης της διάταξης. Πιο αναλυτικά: Το πρώτο μέρος της διατριβής αφιερώνεται στην παρουσίαση του διεθνούς πλαισίου γένεσης του εγκλήματος και μάλιστα συγκριτικά με την εθνική έννομη τάξη. Σκοπός του είναι να καταστεί κατανοητό το θεσμικό πλαίσιο με βάση το οποίο ο ΟΗΕ, το Συμβούλιο της Ευρώπης, η ΕΕ και η εθνική έννομη τάξη αντιμετώπισαν το φαινόμενο της παιδικής πορνογραφίας, ώστε στη συνέχεια να αξιολογηθούν τα σημαντικότερα (διεθνή και ευρωπαϊκά) νομικά εργαλεία και να διαπιστωθούν παράλληλα τα προβλήματα του αντίστοιχου εθνικού θεσμικού πλαισίου. Στο δεύτερο μέρος της εργασίας επιχειρείται ο εντοπισμός της βάσης θεμελίωσης των συμπεριφορών που περιγράφονται στο άρ. 348 Α ΠΚ. Η προσέγγιση των εννόμων αγαθών τα οποία προστατεύονται από μία διάταξη συνιστά άλλωστε την πεμπτουσία δικαιολόγησης κάθε ποινικοποίησης. Στο πλαίσιο αυτό επιλέγεται καταρχάς μία συζήτηση με τις απόψεις που έχουν εκφραστεί ως προς τα προστατευόμενα από την τυποποίηση του εγκλήματος της παιδικής πορνογραφίας έννομα αγαθά ούτως ώστε τελικά να αναδειχθούν τυχόν συγκλίσεις ή αποκλίσεις τους, ενώ μία ειδική ενότητα επιφυλάσσεται στο πλέον αμφισβητούμενο ζήτημα της εικονικής πορνογραφίας (εικονικών αποτυπώσεων). Η θέση της μελέτης ως προς το συγκεκριμένο ζήτημα διατυπώνεται στο τρίτο κεφάλαιο αυτού του μέρους, όπου επιχειρείται να δοθούν απαντήσεις στο ερώτημα γιατί ένα έννομο αγαθό να προστατεύεται από τη συγκεκριμένη διάταξη –και αντίστροφα ενδεχομένως γιατί κάποιο άλλο δεν προστατεύεται τελικά. Όλα τα παραπάνω επιχειρούνται σε μία παράλληλη προσπάθεια ανάδειξης και των διαφοροποιήσεων των επιμέρους εγκληματικών συμπεριφορών (και συνδυασμών) της διάταξης. Το τρίτο μέρος περιλαμβάνει (στο μεγαλύτερο μέρος του) την παρουσίαση και ερμηνεία της αξιόποινης συμπεριφοράς του άρ. 348 Α ΠΚ. Έτσι, εδώ προσεγγίζονται κάποιες από τις σημαντικότερες –δογματικά και νομολογιακά- θεματικές του ουσιαστικού ποινικού δικαίου. Στη βάση των πορισμάτων της συγκεκριμένης ανάλυσης επιχειρείται, εξάλλου, τόσο η κριτική προσέγγιση του ισχύοντος δικαίου όσο και η αποτύπωση ειδικότερων προτάσεων για κάθε επιμέρους ζήτημα. Τέλος, στο τέταρτο μέρος ενσωματώνονται οι θέσεις της διατριβής της σε συγκεκριμένες de lege ferenda προτάσεις. Σκοπός αυτών των προτάσεων είναι μία διαφορετική νομοθετική αντιμετώπιση του εγκλήματος, η οποία κινείται ανάμεσα στην εξισορρόπηση της αναγκαίας ποινικής αντιμετώπισης της πορνογραφίας ανηλίκων και της διαφύλαξης του φιλελεύθερου χαρακτήρα του ποινικού δικαίου.
Νοηματοδότηση της αυτοκτονικής πράξης
Authors: Πορίχη Ευγενία
Published: September 2021

Οι αυτοκτονικές συμπεριφορές αποτελούν ένα αινιγματικό φαινόμενο το οποίο διαχρονικά απασχολεί την επιστημονική κοινότητα. Η πολυπαραγοντική φύση τους καθιστά σύνθετη τη μελέτη τους και συχνά οι εκάστοτε ερμηνείες αλληλοσυγκρούονται. Οι απόπειρες αυτοκτονίας, ως μια έκφανση των αυτοκτονικών συμπεριφορών φαίνεται να διαφέρουν σε σημαντικό βαθμό σε σχέση με τις υπόλοιπες αυτοκτονικές συμπεριφορές. Οι έως τώρα μελέτες έδιναν έμφαση κυρίως σε ποσοτικά χαρακτηριστικά, τα οποία, αναζητώντας αιτίες και προδιαθεσικούς παράγοντες, παραγνώριζαν τη δυναμική της μοναδικότητας του κάθε ατόμου που προβαίνει σε απόπειρα αυτοκαταστροφής. Στόχος της παρούσας μελέτης είναι η διερεύνηση, μέσα από ημιδομημένες συνεντεύξεις, της νοηματοδότησης των πρόσφατων αποπειρών αυτοκτονίας στις οποίες προέβησαν οι συμμετέχοντες. Μέσα από την ιδιογραφική φαινομενολογική προσέγγιση, επιχειρήθηκε να μοιραστούν οι συμμετέχοντες την εμπειρία τους αναδεικνύοντας οι ίδιοι τα στοιχεία που έκριναν ως σημαντικά. Τα αποτελέσματα ανέδειξαν τρεις βασικούς τομείς οι οποίοι φαίνεται να είχαν συνοχή στις ιστορίες που αφηγούνταν οι συμμετέχοντες: υπήρχαν βασικά κενά στην αλληλεπίδραση με το περιβάλλον τους, αδυναμία αυτοσυντήρησης και τα παραπάνω δημιουργούσαν σταδιακά την επιθυμία του θανάτου, η οποία εκδηλωνόταν άλλοτε αυθόρμητα και άλλοτε προμελετημένα. Οι τρεις τομείς διαιρέθηκαν σε υποθέματα, τα οποία διευκόλυναν μια ολιστική μελέτη των συνεντεύξεων. Ο κυρίαρχος παράγοντας που φαίνεται να υπήρξε καθοριστικός σε κάθε συμμετέχοντα ήταν η πρόσκαιρη έλλειψη νοηματοδότησης της ζωής του. Η παρέμβαση σε επίπεδο πρόληψης φαίνεται ότι μπορεί να αποτελέσει τροχοπέδη για τις αυτοκτονικές συμπεριφορές, καθώς η έγκαιρη αναγνώριση των πρόδρομων σημείων που οδηγούν στην αυτοκτονικότητα ενδεχομένως θα μειώσει τις παρορμητικές αυτοκαταστροφικές πράξεις.
Ηλεκτρονικές συναλλαγές και προσωπικά δεδομένα με έμφαση στη νομική προστασία του καταναλωτή στο διαδίκτυο ( internet )
Authors: Μοσχίδου Ευθυμία
Published: September 2021

Ο κύριος σκοπός της παρούσας διδακτορικής διατριβής συνίσταται στην ερμηνευτική παρουσίαση και ανάλυση των προβλημάτων που αναφύονται στους ισχύοντες κανόνες δικαίου στις ηλεκτρονικές συναλλαγές και στην προστασία της ιδιωτικής ζωής από τους καινοφανείς κινδύνους που συνεπιφέρει η αέναη πρόοδος της ψηφιακής τεχνολογίας στην σύγχρονη εποχή. Καταρχήν, το ερευνητικό ενδιαφέρον επικεντρώνεται στο θεσμικό πλαίσιο για το ηλεκτρονικό εμπόριο, με την παράθεση και ερμηνεία των διατάξεων του Π.Δ. 131/2003, και της αντίστοιχης Οδηγίας 2000/31/ΕΚ, για τον τρόπο σύναψης της ηλεκτρονικής σύμβασης μεταξύ Προμηθευτή και Καταναλωτή.Στην συνέχεια, γίνεται εξαντλητική μελέτη της έννοιας της σύμβασης από απόσταση, του άρθρου 4 του Ν. 2251/1994, με την οποία πραγματοποιήθηκε η ενσωμάτωση της Οδηγίας 97/7/ΕΚ στο εθνικό δικαιικό σύστημα, γενικά, με επισκόπηση και αναφορές στην διεθνή και ελληνική βιβλιογραφία της νομικής επιστήμης, αλλά και νομολογία των ελληνικών δικαστηρίων, ιδίως, σε σχέση με την υποχρέωση του Προμηθευτή πληροφόρησης του Καταναλωτή, τόσο στο προσυμβατικό, όσο και στο συμβατικό στάδιο, με τις συνέπειες παραβίασης, καθώς και την προθεσμία, τον τρόπο και τις συνέπειες άσκησης του δικαιώματος υπαναχώρησης του Καταναλωτή.Παράλληλα, επιχειρείται πρωτότυπη ερμηνευτική προσέγγιση της ΚΥΑ Ζ1 – 891/2013, με την οποία έγινε η προσαρμογή του εσωτερικού δικαίου στην Οδηγία 2011/83/ΕΕ, για την επίτευξη της εναρμόνισης των εθνικών νομοθεσιών των κρατών μελών της Ευρωπαικής Ένωσης ( Ε.Ε. ), και αποτίμησή της σε σύγκριση με το υφιστάμενο νομικό πλαίσιο σε κοινοτικό και μη επίπεδο.Περαιτέρω, δίνεται έμφαση στην ανάλυση των ανάλογων εξειδικευμένων θεμάτων της ειδικής σύμβασης από απόσταση χρηματοοικονομικών υπηρεσιών, του άρθρου 4 α του Ν. 2251/1994, με το οποίο έλαβε χώρα η μεταφορά της Οδηγίας 2002/65/ΕΚ στην ελληνική έννομη τάξη.Ταυτόχρονα, εξειδικεύονται οι διατάξεις του Ν. 2472/1997, και της σχετικής Οδηγίας 95/46/ΕΚ, που ρυθμίζουν το ζήτημα της προστασίας των προσωπικών δεδομένων, από αθέμιτες επιθετικές εμπορικές πρακτικές προώθησης αγαθών ή υπηρεσιών στον Καταναλωτή, όπως η αποστολή μη ζητηθείσας εμπορικής επικοινωνίας με το ηλεκτρονικό ταχυδρομείο ( spamming e - mail ). Στα συμπεράσματα της μελέτης προκύπτει η ανταπόκριση στην ανάγκη ενός αυστηρού, αλλά και ευέλικτου συστήματος νομικών κανόνων, που θα παρέχει ικανοποιητικό επίπεδο ασφάλειας στις ηλεκτρονικές εμπορικές συναλλαγές, ιδίως, στο διαδίκτυο ( internet ), και προστασίας των προσωπικών δεδομένων του Καταναλωτή, με δυνατότητα συνεχούς προσαρμογής στις ραγδαίες τεχνολογικές εξελίξεις.
Η χρήση μεβράνης κολλαγόνου ίππειου περικάρδιου για την αποκατάσταση ελλειμάτων στομάχου
Authors: Σπηλιόπουλος Κωνσταντίνος
Published: September 2021

Objective The objective of this study was to test the efficacy of an equine pericardial patch forthe repair of full-thickness defects of the stomach wall.Materials and methods Circular defects of 1.5 cm diameter, on the anterior wall of thestomach of 12 female New Zealand rabbits, were repaired by an equine pericardial patch.After euthanasia at six different time intervals (3 days- 8 weeks) macroscopic evaluation of theabdominal cavity (including adhesion scoring), mechanical testing and histologicalexamination of the stomach were performed.Results All animals survived the operative procedure and had a normal post-operative course,without complications, until euthanasia. None of the patches failed and the abdomen remainedgrossly intact in all cases. Adhesions were observed in all animals and were quite significant in3/12 animals. Bursting pressure testing indicated that the repair was durable and that adequatestrength to prevent local failure was achieved by the second week. Histological examinationshowed gradual narrowing of the perforation site by mucosal and limited muscular regeneration. By the end of the observation period, a well-organized, vascularized, andstructured fibrotic layer had formed on the outside of the patch, which was undergoing slowdegradation.Conclusions The equine pericardial patch was successfully used to repair a gastric defect inour experimental model and it seems that it could have potential as a material suitable forfurther research, concerning repair of upper gastrointestinal defects.
Έκφραση πρωτεϊνών θερμικού stress και μεταλλοπρωτεϊνασών στο αναπνευστικό σύστημα συνέπεια εργώδους αναπνοής
Authors: Νούσια Όλγα
Published: September 2021

Έχει αποδειχτεί ότι η εισπνευστικά περιοριστική αναπνοή (εργώδη αναπνοή), κύριαένδειξη αποφρακτικών πνευμονοπαθειών, τις οποίες χαρακτηρίζει η υψηλή αρνητικήενδοθωρακική πίεση, προκαλεί πνευμονική φλεγμονή σε προηγουμένως υγιείςαρουραίους. Οι μεταλλοπρωτεϊνάσες θεμέλιας ουσίας (MMP)-9 και -12, οι οποίεςενοχοποιούνται για την παθογένεση του άσθματος και της ΧΑΠ, παράγονται λόγω τηςφλεγμονής και του μηχανικού στρες αυτού καθαυτού που υφίστανται οι πνεύμονες.Υποθέσαμε ότι η εργώδης αναπνοή προκαλεί την παραγωγή MMP-9 και -12 στουςπνεύμονες Αφότου αναισθητοποιήθηκαν και τραχειοστομήθηκαν, αφήσαμεαρουραίους να αναπνέουν αυτόματα μέσω βαλβίδας διπλής κατεύθυνσης. Ηεισπνευστική θύρα συνδέθηκε ρυθμίζοντας την αντίσταση της εισπνευστικήςτραχειακής πίεσης αναπνεόμενου αέρα στο 50% του μεγίστου.Ως ομάδα ελέγχουχρησιμοποιήθηκαν ζώα που ανέπνεαν φυσιολογικά. Μετά από 3ωρη και 6ωρεργώδη αναπνοή η, εκτελέστηκε βρογχοκυψελιδική έκπλυση (BAL) ώστε ναμετρηθούν ο συνολικός κι ο διαφορικός αριθμός κυττάρων καθώς και τα επίπεδα IL1βκαι IL-6 στο υγρό BAL. Χρησιμοποιήθηκε ζυμογραφία για τον υπολογισμό τηςζελατινολυτικής δραστηριότητας της MMP-9 στους πνεύμονες. Χρησιμοποιήθηκεανοσοϊστοχημεία για τον εντοπισμό MMP-9 και MMP-12 στους πνεύμονες.Επωάστηκαν μεμονωμένα κυψελιδικά μακροφάγα σε υγρό BAL από αρουραίους πουείχαν υποβληθεί σε εργώδης αναπνοή Μετρήθηκε η ζελατινολυτική δραστηριότητα τηςMMP-9 σε καλλιέργεια υπερκείμενου υγρού. Μετά από 6ωρη, εργώδη αναπνοήδιαπιστώθηκαν υψηλές ποσότητες κυψελιδικών μακροφάγων κι ουδετερόφιλων στουγρό BAL σε σύγκριση με την ομάδα ελέγχου, καθώς κι υψηλά επίπεδα IL-1β και IL-6.Η ζελατινολυτική δραστηριότητα της MMP-9 στους πνεύμονες ήταν αυξημένη μετάαπό 6ωρη εργώδης αναπνοή. Εντοπίστηκαν MMP-9 και MMP-12 σε κυψελιδικάμακροφάγα και κυψελιδικά επιθηλιακά κύτταρα μετά από 3ωρη και 6ωρη εργώδης αναπνοή. Μετά από επώαση κυψελιδικών μακροφάγων σε υγρό BAL από ζώα πουείχαν υποβληθεί σε 6ωρη εργώδης αναπνοή, βρέθηκε υψηλή δραστηριότητα MMP-9στο υπερκείμενο υγρό. Συμπερασματικά, η εργώδης αναπνοή παράγει MMP-9 και -12 στους πνεύμονες προηγουμένως υγιών ποντικών.
Διερεύνηση των εναλλακτικών καναλιών διανομής τροφίμων
Authors: Νικολάου Καλλιρρόη
Published: September 2021

Στο πεδίο της συμπεριφοράς του καταναλωτή η επιλογή για τον τρόπο διανομής των αγροτικών προϊόντων αποτελεί βιβλιογραφικά ζήτημα για περεταίρω μελέτη. Η συγκεκριμένη έρευνα έχει ως βασικό στόχο την προσέγγιση καταγραφής και ανάλυσης των προτιμήσεων των καταναλωτών ως προς την χρήση των εναλλακτικών καναλιών διανομής των αγροτικών προϊόντων. Πραγματοποιήθηκε εκτενής βιβλιογραφική αναφορά για την συμπεριφορά και τις προτιμήσεις των καταναλωτών και στην συνέχεια ακολούθησε η εφαρμογή ενός μεθοδολογικού μοντέλου προκειμένου να πραγματοποιηθούν συσχετίσεις προς την επίτευξη των στόχων της έρευνας και τον έλεγχο των υπό εξέταση ερευνητικών υποθέσεων. Οι υπό εξέταση περιοχές (Θεσσαλονίκη, Τίρανα, Σόφια, Σκόπια, Κωνσταντινούπολη) ανήκουν γεωγραφικά στο τόξο των Βαλκανίων ωστόσο στην καθεμία από αυτές ισχύουν διαφορετικά πολιτικά και κοινωνικά συστήματα που διαμορφώνουν την καταναλωτική συμπεριφορά.Τα αποτελέσματα της έρευνας αποτελούν χρήσιμα ευρήματα για όλους τους εμπλεκόμενους των αγροτικών καναλιών διανομής αφού μπορούν να φανερώσουν τάσεις και αιτίες της συμπεριφοράς των καταναλωτών. Σημαντικό είναι να αναφερθεί πως από την έρευνα προέκυψαν οι παράγοντες που επηρεάζουν τους καταναλωτές ως προς την χρήση των εναλλακτικών καναλιών διανομής καθώς και πως σε όλες της πόλεις της έρευνας εκτός από τα Σκόπια, υπάρχει θετική συσχέτιση της χρήσης των καναλιών με τα κοινωνικο-οικονομικά χαρακτηριστικά των καταναλωτών. Κατ’ επέκταση δύναται τόσοι οι επιχειρηματίες όσοι και οι κρατικοί φορείς να χαράξουν και να εφαρμόσουν πολιτικές με πυρήνα τα ευρήματα της παρούσης έρευνας ώστε να επέλθει εξέλιξη στην πορεία της εφοδιαστικής αλυσίδας καθώς και οφέλη τόσοι στους καταναλωτές όσο και στους υπόλοιπους εμπλεκόμενους (παραγωγούς, επιχειρηματίες, εταιρίες, κράτος).
Ο ρόλος των μεταγραφικών μηχανισμών και της επιγενετικής στην ανθρώπινη παθογένεια
Authors: Αμπατζιάδης-Μιχαηλίδης Γιάννης
Published: September 2021

Σκοπός της διατριβής αυτής είναι η διασύνδεση των επιδιορθωτικών μηχανισμών του κυττάρου με τη λειτουργία της μεταγραφής. Εστιάζουμε στη μελέτη του ρόλου της μεταγραφής στη διασφάλιση της πιστότητας της γενετικής πληροφορίας σε περιπτώσεις βλαβών στο DNA τόσο σε φυσιολογικές όσο και σε παθολογικές καταστάσεις. Απώτερος σκοπός μας είναι η κατανόηση σε μοριακό επίπεδο της κλινικής εικόνας όπως απεικονίζεται σε σοβαρές εγγενείς διαταραχές και σύνδρομα πρόωρης γήρανσης.Στις επόμενες σελίδες θα παρουσιαστούν δυο εγχειρήματα τα οποία εκπονήθηκαν στα πλαίσια της διατριβής αυτής και που εστίασαν σε μηχανισμούς επιδιόρθωσης του DNA μετά από επαγωγή βλαβών. Και για τα δυο κοινός σκοπός είναι η μελέτη και αποσαφήνιση των μηχανισμών που είναι υπεύθυνοι για την επιδιόρθωση βλαβών στο DNA και τη διατήρηση της ομοιόστασης του κυττάρου.Στο πρώτο εγχείρημα, επικεντρωθήκαμε στον ρόλο της πρωτεΐνης TOP1, τοποϊσομεράσης I, στη ρύθμιση της μεταγραφής κάνοντας χρήση του χημικού CPT, καμπτοθεσίνη, το οποίο δεν επιτρέπει την απελευθέρωση της TOP1 από το DNA αφού επιτελέσει το ρόλο της. Η δημιουργία συμπλόκων TOP1cc με το DNA αποτελεί φυσικό εμπόδιο για τις κυτταρικές λειτουργίες της αντιγραφής και της μεταγραφής. Επίσης, ο ρόλος της TOP1 μελετήθηκε και σε κύτταρα ασθενών SCAN1 με μεταλλαγμένη κ μη λειτουργική TDP1 πρωτεϊνη, τυροσινική φωσφοδιεστεράση, η οποία αποτελεί μέρος του μηχανισμού απομάκρυνσης των TOP1cc. Στo δεύτερο εγχείρημα εστιάσαμε στον παράγοντα FACT (FAcilitates Chromatin Transcription) και στον ρόλο του στην επανάκαμψη της μεταγραφής μετά από βλάβη που έχει προκληθεί από υπεριώδη (UltraViolet- UV) ακτινοβολία.
Η τριπτή λιθοτεχνία από τους προϊστορικούς οικισμούς Κλείτος Ι και Κλείτος ΙΙ της λεκάνης της Κιτρινής λίμνης Κοζάνης
Authors: Χονδρού Δανάη
Published: September 2021

Στόχος της παρούσας μελέτης είναι η προσέγγιση όψεων της οργάνωσης μίας νεολιθικής κοινωνίας στη θέση Κλείτος του νομού Κοζάνης μέσα από τη μελέτη ενός τμήματος της προϊστορικής τεχνολογίας, της τριπτής λιθοτεχνίας. Ο Κλείτος προσφέρει ένα εξαιρετικό πλαίσιο εργασίας, καθώς αποτελεί μία από τις λιγοστές, σε ολόκληρο τον Βαλκανικό χώρο, περιπτώσεις πλήρως ανεσκαμμένης νεολιθικής θέσης. Οι σωστικές ανασκαφές έφεραν στο φως τα κατάλοιπα δύο γειτονικών, σε απόσταση μικρότερη των 100 μέτρων, οικισμών της Νεότερης και Τελικής Νεολιθικής περιόδου. Οι δύο οικισμοί, αν και όχι σύγχρονοι, συνυπήρξαν για κάποιο χρονικό διάστημα, μέχρις ότου ο παλαιότερος Κλείτος Ι εγκαταλειφθεί και ο Κλείτος ΙΙ συνεχίσει την πορεία του. Βασικός στόχος της μελέτης υπήρξε η ανασύσταση του συστήματος παραγωγής και διαχείρισης της τριπτής λιθοτεχνίας του Κλείτου, η κατανόηση του τρόπου με τον οποίο το σύστημα αυτό αποτυπώνεται στο χώρο, και η διερεύνηση της σχέσης μεταξύ των δύο γειτονικών θέσεων. Αναφορικά με την κατασκευή των εργαλείων τα δεδομένα μαρτυρούν την ύπαρξη κοινών τεχνολογικών παραδόσεων σε επίπεδο οικισμού, χωρίς να απουσιάζουν αποκλίσεις, οι οποίες τονίζουν -μεταξύ άλλων- τη σημασία του προσωπικού παράγοντα, ενώ υπάρχουν ακόμα ευρήματα εξωγενούς προέλευσης. Ο τρόπος διαχείρισης της τριπτής λιθοτεχνίας παρουσιάζει μία σύνθετη εικόνα που δεν μπορεί να ερμηνευτεί αποκλειστικά υπό οικονομικούς όρους, αλλά επηρεάζεται από τη δράση ισχυρών πολιτισμικών πρακτικών. Οι ενδείξεις συχνά παραπέμπουν σε σκόπιμες και επιλεκτικές δράσεις ηθελημένης απόρριψης ακέραιων και λειτουργικών εργαλείων ή σκόπιμης καταστροφής τους, υποδηλώνοντας μία άλλη διάσταση των αντικειμένων αυτών, πέρα από την καθαρά λειτουργική. Βάσει των αποτελεσμάτων της ανάλυσης οι δύο οικισμοί παρουσιάζουν από τεχνολογικής απόψεως ουσιώδεις, αν και ανεπαίσθητες με την πρώτη ματιά, αποκλίσεις: φαίνεται να εκμεταλλεύονται κατά βάση διαφορετικές ζώνες του περιβάλλοντος τοπίου, να έχουν διαφορετική πρόσβαση σε δίκτυα ανταλλαγών, να αποκλίνουν ως προς τις κατασκευαστικές μεθόδους, αλλά και την χωρική κατανομή των εργασιών στις οποίες εμπλέκεται η τριπτή λιθοτεχνία. Τέλος, μία διαχρονική εξέταση των δύο κοινοτήτων αφήνει να διαφανούν πιθανές μεταβολές κοινωνικής, πολιτισμικής και οικονομικής φύσεως.
Το πλαίσιο της προστασίας των θεμελιωδών δικαιωμάτων στην ενωσιακή έννομη τάξη
Authors: Βουλγαρίδου Καλλιόπη
Published: September 2021

Το ζήτημα της προστασίας των ανθρωπίνων δικαιωμάτων στo πλαίσιο της Ευρωπαϊκής Ένωσης αποτελεί ένα περίπλοκο θέμα με πολλές ιδιαιτερότητες δεδομένης, μεταξύ άλλων, της συνύπαρξης του κοινοτικού/ενωσιακού δικαίου και της Ευρωπαϊκής Σύμβασης των Δικαιωμάτων του Ανθρώπου (ΕΣΔΑ). Με την παρούσα εργασία γίνεται μια προσπάθεια να καταγραφεί η προστασία των θεμελιωδών δικαιωμάτων στον χρόνο, τα προβλήματα που ανά καιρούς ανέκυψαν και πως αυτά αντιμετωπίστηκαν αλλά και το πολυσυζητημένο θέμα της προσχώρησης της Κοινότητας/Ένωσης στην Ευρωπαϊκή Σύμβαση των Δικαιωμάτων του Ανθρώπου (ΕΣΔΑ). Η παρούσα διατριβή αποτελείται από δύο μεγάλα μέρη, στα οποία χωρίστηκε με γνώμονα τη Συνθήκη της Λισαβόνας: στο πρώτο εξ αυτών γίνεται απόπειρα να αναλυθεί το πλαίσιο προστασίας των δικαιωμάτων πριν την υπογραφή της μεταρρυθμιστικής συνθήκης και στο δεύτερο η προοπτική προστασίας τους μετά από την θέση της σε ισχύ, με ιδιαίτερη έμφαση στον Χάρτη Θεμελιωδών Δικαιωμάτων και στην προοπτική προσχώρησης της Ένωσης στην ΕΣΔΑ. […]
Τα οικονομικά της ανεργίας
Authors: Βαρδαλαχάκης Ιωάννης
Published: September 2021

Σκοπός της παρούσας διατριβής είναι η μελέτη, σε θεωρητικό και εμπειρικό επίπεδο, της αλληλεπίδρασης της ανεργίας με το συνολικό προϊόν, τους μισθούς και τον πληθωρισμό μίας οικονομίας. Μεταξύ των εννοιών που παρουσιάζονται και αναλύονται κριτικά είναι η Οριακή Θεωρία, η Θεωρία του Ανθρώπινου Κεφαλαίου, το φυσικό ποσοστό ανεργίας, το NAIRU, η Καμπύλη Phillips, η ανεργία υστέρησης, η Εργασιακή Θεωρία της Αξίας, η θεωρία της Εργασιακής Διαδικασίας και η θεωρία του εφεδρικού στρατού εργασίας. Στο εμπειρικό μέρος της διατριβής, χρησιμοποιούμε τριμηνιαία στοιχεία από το 2001 έως το 2015 για τέσσερις χώρες: την Ελλάδα, την Ιταλία, την Ισπανία και την Πορτογαλία. Για κάθε μία από αυτές εκτιμώνται τέσσερα διαφορετικά υποδείγματα που εξετάζουν τη σχέση της ανεργίας: α) με το συνολικό προϊόν, β) με το συνολικό προϊόν, την παραγωγικότητα της εργασίας και το μέγεθος του εργατικού δυναμικού, γ) με το μερίδιο των μισθών στο ΑΕΠ και δ) με το Δείκτη Τιμών Καταναλωτή. Η μεθοδολογία που χρησιμοποιείται είναι η Ασυμμετρική Συνολοκλήρωση Αυτοπαλίνδρομων Κατανεμημένων Χρονικών Υστερήσεων (Non-Linear AutoRegressive Distributed Lag –NARDL), η οποία επιτρέπει τη διερεύνηση της ύπαρξης ασυμμετρίας στη σχέση δύο ή περισσότερων μεταβλητών τόσο σε μακροχρόνιο όσο και βραχυχρόνιο επίπεδο. Τα βασικά ευρήματα της εμπειρικής ανάλυσης είναι τα ακόλουθα: α) επιβεβαιώνεται ότι η σχέση ανεργίας - συνολικού προϊόντος είναι μακροχρόνια ασυμμετρική, με τις αρνητικές μεταβολές του ΑΕΠ να ασκούν μεγαλύτερη επίδραση στην ανεργία σε σχέση με τις θετικές,β) η ασυμμετρία αυτή φαίνεται να οφείλεται στις μεταβολές της παραγωγικότητας της εργασίας και του μεγέθους του εργατικού δυναμικού, γ) η σχέση ανάμεσα στους μισθούς και την ανεργία είναι μακροχρόνια αρνητική και η φορά της αιτιότητας κινείται από την ανεργία προς τους μισθούς, δ) η υπόθεση της προς-τα-κάτω-δυσκαμψίας (downward rigidity) των μισθών δεν φαίνεται να επιβεβαιώνεται παρά μόνο μερικώς στην περίπτωση της Ισπανίας,ε) μεταξύ του πληθωρισμού και της ανεργίας φαίνεται να υφίσταται μακροχρόνια σχέση ανταλλαγής, όπως υπονοείται από την παραδοσιακή Καμπύλη Phillips, στ) το κόστος μείωσης της ανεργίας σε όρους αύξησης του πληθωρισμού είναι υπαρκτό αλλά διαχειρίσιμο. Τα ευρήματα αυτά έρχονται σε αντίθεση με όσα προβλέπουν οι κυρίαρχες σχολές οικονομικής σκέψης αναφορικά με την ανεργία και επιβεβαιώνουν ότι οι υποθέσεις της Κλασικής Οικονομικής Θεωρίας αλλά και πτυχές της κεϋνσιανής ανάλυσης αποτελούν χρήσιμα αναλυτικά εργαλεία για την κατανόηση των δυναμικών που αναπτύσσονται στην αγορά εργασίας.
Αλγεβρική προδιαγραφή προτύπων
Authors: Μπάρλας Κωνσταντίνος
Published: September 2021

Στη διδακτορική αυτή διατριβή θα εξετάσουμε την ιδέα της χρήσης Τυπικών Μεθόδων (και συγκεκριμένα Αλγεβρικών Προδιαγραφών) για τη δημιουργία τυπικών προδιαγραφών προτύπων για να συμπληρώσουν ή να αντικαταστήσουν τις προδιαγραφές που συνοδεύουν ένα πρότυπο και είναι γραμμένες σε κάποια φυσική γλώσσα, σε μια προσπάθεια να ελαχιστοποιηθούν τα λάθη κατανόησης τέτοιων κειμένων που οφείλονται κυρίως στην ασάφεια που εμπεριέχουν οι φυσικές γλώσσες. Οι προδιαγραφές αυτές μπορεί να είναι εκτελέσιμες, δίνοντάς μας έτσι τη δυνατότητα να περιγράψουμε και να επαληθεύσουμε την ισχύ κάποιων απαιτούμενων ιδιοτήτων του προτύπου.Οι Τυπικές Μέθοδοι είναι τεχνικές που χρησιμοποιούνται για την μοντελοποίηση (και επαλήθευση) περίπλοκων συστημάτων σε μορφή μαθηματικών οντοτήτων. Η κατασκευή ενός τέτοιου αυστηρού μαθηματικού μοντέλου επιτρέπει την επαλήθευση ιδιοτήτων του συστήματος με τρόπο πολύ πιο αναλυτικό και ενδελεχή από τον εμπειρικό έλεγχο. Τα πλεονεκτήματα της χρήσης Τυπικών Μεθόδων φαίνεται να αντισταθμίζονται κάπως από το υψηλό κόστος εφαρμογής τους, κάτι που κάνει τον ρυθμό αποδοχής τους από τη βιομηχανία πολύ αργό. Ισχυριζόμαστε πως η χρήση των τυπικών μεθόδων σε βιομηχανικά πρότυπα βοηθάει τόσο τη βιομηχανία, αφού κάνει τις προδιαγραφές των προτύπων πιο σαφείς και περιεκτικές, όσο και την κοινότητα των τυπικών Μεθόδων.
Προβλεπτικός έλεγχος σε συστήματα παραγωγής ηλεκτρικής ενέργειας από ανανεώσιμες πηγές
Authors: Κακοσίμος Παναγιώτης
Published: September 2021

Στην παρούσα διατριβή με τίτλο «Προβλεπτικός έλεγχος σε συστήματα παραγωγής ηλεκτρικής ενέργειας από ανανεώσιμες πηγές» μελετάται η χρήση σύγχρονων ψηφιακών ελεγκτών σε εφαρμογές ανανεώσιμων πηγών ενέργειας (ΑΠΕ) καθώς και η ανάπτυξη νέων διατάξεων μετατροπέων.Συγκεκριμένα, η ανάπτυξη συνδυασμένων ψηφιακών-αναλογικών ελεγκτών σε μετατροπείς από ΣΡ σε ΣΡ και η σχεδίαση της κατάλληλης στρατηγικής ελέγχου για μία νέα τοπολογία πολυεπίπεδου αντιστροφέα τάσης είναι τα κύρια σημεία επιστημονικής συνεισφοράς. Η βασική τεχνική ελέγχου που υιοθετείται είναι αυτή του προβλεπτικού ελεγκτή βασισμένου στο μοντέλο αναπαράστασης του κυκλώματος η οποία προσφέρει σημαντικά συγκριτικά πλεονεκτήματα έναντι των συμβατικών τεχνικών. Αρχικά, διερευνώνται τέσσερα βασικά είδη του προβλεπτικού ελέγχου σε μετατροπείς ΣΡ από τις δύο βασικές κατηγορίες του, τον διακριτό και τον συνεχή, μεριμνώντας για απότομες μεταβολές των αναφορών εισόδων και των εξωτερικών επιδράσεων. Παρουσιάζονται ακόμη συγκριτικά αποτελέσματα με την τεχνική ολισθήσεως επί επιφανείας, μία τεχνική η οποία συνδυάζει εξαιρετική απλότητα, ευρωστία και σταθερή δυναμική συμπεριφορά. Επιπλέον, εξετάζεται η ανάπτυξη μίας νέας τοπολογίας αντιστροφέα τάσης για εφαρμογές ΑΠΕ. Αυτή η τοπολογία είναι ο πολυεπίπεδος αντιστροφέας τάσης αλληλένδετων βαθμίδων πλήρων γεφυρών με σκέλη περιορισμού του ουδετέρου σημείου. Για την τοπολογία αυτή αναπτύσσεται η κατάλληλη στρατηγική ελέγχου βασισμένη στον διακριτό προβλεπτικό έλεγχο εξασφαλίζοντας ανεξάρτητο έλεγχο των τάσεων των DC ζυγών,εξισορρόπηση της τάσης των πυκνωτών που απαρτίζουν τον κάθε ζυγό ΣΡ, καθώς και δυνατότητα ρύθμισης του συντελεστή ισχύος. Για την ανάδειξη των πλεονεκτημάτων του προτεινόμενου ελεγκτή,αναπτύσσεται μία συμβατική τεχνική με χρήση μόνο αναλογικών ολοκληρωτικών ελεγκτών. Και οι δύο τεχνικές ελέγχου υπόκεινται σε βηματικές μεταβολές ακόμα και υπό συνθήκες ασύμμετρης λειτουργίας δίνοντας έμφαση στο συντελεστή συνολικής αρμονικής παραμόρφωσης του ρεύματος δικτύου. Τα θεωρητικά ευρήματα για τους ελεγκτές που αναπτύσσονται για τους μετατροπείς συνεχούς τάσης,καθώς και ο προβλεπτικός ελεγκτής για τον πολυεπίπεδο αντιστροφέα τάσης επιβεβαιώνονται μέσω της διεξαγωγής πειραμάτων ελέγχοντας την ισχύ εξόδου μίας Φ/Β συστοιχίας.
Η ευθύνη του μεταφορέα κατά τη διεθνή σύμβαση του ΟΗΕ για τη μεταφορά πραγμάτων εν όλω ή εν μέρει δια θαλάσσης
Authors: Πορτοκάλη Φωτεινή
Published: September 2021

Η παρούσα διδακτορική διατριβή πραγματεύεται το ζήτημα της ευθύνης του μεταφορέα κατά τη Διεθνή Σύμβαση του ΟΗΕ σχετικά με τις συμβάσεις για τη διεθνή μεταφορά εμπορευμάτων εν όλω ή εν μέρει δια θαλάσσης (Κανόνες Ρότερνταμ, 2008). Η μελέτη περιλαμβάνει εισαγωγικό μέρος στο οποίο αναπτύσσονται ζητήματα επιλογής του κατάλληλου μέσου εναρμόνισης του δικαίου, καθώς και τα πλεονεκτήματα και μειονεκτήματα κάθε μεθόδου εναρμόνισης και οι αρχές ερμηνείας που διέπουν και τους Κανόνες Ρότερνταμ ως Διεθνή Σύμβαση. Δεδομένου ότι η διατριβή ακολουθεί τη συγκριτική μέθοδο με το ισχύον καθεστώς ευθύνης, γίνεται εισαγωγική αναφορά στα κύρια σημεία των καθεστώτων ευθύνης, και δη Κανόνων Χάγης/Βίσμπυ και Αμβούργου. Ακολουθούν τρία κύρια μέρη στα οποία αναπτύσσεται το ζήτημα της ευθύνης του μεταφορέα κατά τους Κανόνες Ρότερνταμ και σε σύγκριση με το ισχύον καθεστώς ευθύνης. Το Πρώτο Μέρος έχει ως αντικείμενο τη γενική επισκόπηση της ευθύνης του μεταφορέα κατά τους Κανόνες Ρότερνταμ. Στο Μέρος αυτό εξετάζονται κυρίως οι υποχρεώσεις του θαλασσίου μεταφορέα, η χρονική έκταση της ευθύνης του, και το μέτρο επιμέλειας. Το Δεύτερο Μέρος ασχολείται με τη νομική θεμελίωση της ευθύνης του θαλασσίου μεταφορέα. Εδώ η μελέτη διερευνά κυρίως τη νομική φύση της ευθύνης, τους νόμιμους λόγους ευθύνης, την ευθύνη του μεταφορέα για το πταίσμα τρίτων προσώπων, τα τεκμήρια απουσίας πταίσματος, καθώς και την κατανομή του βάρους απόδειξης. Το Τρίτο Μέρος αφορά στην εκκαθάριση των σχετικών αξιώσεων και εστιάζει στα ζητήματα της ανεπιφύλακτης παραλαβής, της αποσβεστικής προθεσμίας και της παραγραφής, την παραγραφή άσκησης αναγωγικών αξιώσεων, καθώς και τον ποσοτικό περιορισμό της ευθύνης. Η διατριβή ολοκληρώνεται με μια κριτική αποτίμηση των ΚΡ, εστιάζοντας κυρίως στο ότι αυτοί, μια δεκαετία μετά την υιοθέτησή τους το 2008, δεν έχουν ακόμα τεθεί σε ισχύ.
Σύνθεση, χαρακτηρισμός και ιδιότητες υποκατεστημένων ενώσεων πυριτικού λανθανίου με δομή απατίτη
Authors: Κιούπης Δημήτριος
Published: September 2021

Οι πυριτικές ενώσεις Λανθανίου δομής Απατίτη είναι μία κατηγορία υλικών με ιοντική αγωγιμότητα που χαρακτηρίζονται από χαμηλή ενέργεια ενεργοποίησης και εξαιρετική σταθερότητα σε ένα μεγάλο εύρος μερικών πιέσεων Ο2. Αντικείμενο της διατριβής είναι οι ενώσεις του τύπου La9.83-x-zSrxSi6-yAlyO26+δ (0≤x,y,z≤0.50) και συγκεκριμένα η επιλογή της κατάλληλης μεθόδου σύνθεσης, η επιτυχής σύνθεση των ενώσεων, η σε βάθος ανάλυση της δομής τους, η μέτρηση των ηλεκτρικών τους ιδιοτήτων και η συσχέτιση στοιχειομετρίας, δομής και ιδιοτήτων. Ως κατάλληλη μέθοδος σύνθεσης επιλέχθηκε η τεχνική Pechini. Για τον χαρακτηρισμό των πρόδρομων, ενδιάμεσων και τελικών προϊόντων έγιναν μετρήσεις TGΑ, XRD, FTIR καιSEM. Στα τελικά προϊόντα έγινε ανάλυση κρυσταλλικής δομής κατά Rietveld και απεικόνιση κρυσταλλικών πλεγμάτων ενώ τέλος, μετρήθηκε η αγωγιμότητα.Όπως προέκυψε, είναι εφικτή η παραλαβή καθαρών ενώσεων μετά από έψηση στους 1400οC. Πρώτη φορά αναφέρεται η παραλαβή καθαρού τελικού προϊόντος για τις ενώσειςLa9.83Si6O26+δ, La9.38Sr0.45Si6O26+δ, La9.33Sr0.50Si6O26+δ, La9.38Sr0.45Si5.70Al0.30O26+δ καιLa9.33Sr0.50Si5.70Al0.30O26+δ. Η κατάλληλη μετατροπή των μοριακών λόγων κιτρικόοξύ: μεταλλοκατιόντα και διαλύτης:αρχικά αντιδρώντα οδήγησε σε καθαρά τελικά προϊόντα μετά από έψηση στους 800 οC. Είναι η πρώτη φορά που οι ενώσειςLa9.68Sr0.15Si5.85Al0.15O26+δ, La9.53Sr0.30Si5.70Al0.30O26+δ, La9.38Sr0.45Si5.70Al0.30O26+δ καιLa9.38Sr0.45Si5.55Al0.45O26+δ παραλαμβάνονται καθαρές σε τόσο χαμηλή θερμοκρασία.Η ανάλυση κατά Rietveld έδειξε πως οι ενώσεις κρυσταλλώνονται στο εξαγωνικό σύστημα με ομάδα συμμετρίας χώρου την P63/m. Η υποκατάσταση στην θέση του Si έχει σημαντικότερη επίδραση στα μέσα μήκη δεσμών σε σύγκριση με την υποκατάσταση στην θέση του La. Εξετάσθηκε η πιθανότητα ύπαρξης πλεονάζοντος Ο2 και βρέθηκε πως εντοπίζεται στην περιφέρεια των εξαγωνικών καναλιών. Η υποκατάσταση La από Sr οδηγεί σε μείωση μεγέθους των καναλιών ενώ αντίθετη επίδραση έχει η υποκατάσταση Si από Al. Η ύπαρξη μιας βέλτιστης αναλογίας μεγέθους καναλιών και ποσότητας Ο2 ενισχύει τις ηλεκτρικές ιδιότητες. Οι ενώσεις La9.83Si6O26+δ και La9.38Sr0.45Si5.70Al0.30O26+δ εμφανίζουν τις μεγαλύτερες τιμές ιοντικής αγωγιμότητας στους 700 οC με 11 και 14 mS/cm και τιμές ενέργειας ενεργοποίησης 0.52 και 0.55 eV, αντίστοιχα. Οι ενώσεις εμφανίζουν, κυρίως, δύο διαφορετικούς μηχανισμούς ιοντικής αγωγιμότητας. Η διαφοροποίηση αφορά την ύπαρξη δύο περιοχών τιμών ενέργειας ενεργοποίησης σε χαμηλές και υψηλές θερμοκρασίες.
Ελάττωση του πόνου, βελτίωση της λειτουργικότητας και της ποιότητας ζωής πασχόντων από τενοντοπάθειες μετά την θεραπεία με shockwave συγκριτικά με την θεραπεία υπερήχων
Authors: Δέδες Βασίλειος
Published: September 2021

Τα shockwaves είναι ακουστικά κύματα υψηλής ενέργειας που παράγονται κάτω από το νερό με έκρηξη υψηλής τάσης και εξάτμιση. Στην ορθοπαιδική χρησιμοποιούνται για να προκαλέσουν νεοαγγείωση, βελτίωση της παροχής αίματος και αναγέννηση των ιστών. Είναι μια νέα θεραπευτική προσέγγιση, μη επεμβατική, χωρίς τους κινδύνους μιας χειρουργικής επέμβασης, χωρίς ανεπιθύμητες ενέργειες. ΣΚΟΠΟΣ: Η παρούσα μελέτη φιλοδοξεί να καταγράψει και να διερευνήσει:α) την αίσθηση του πόνου πριν και μετά τις θεραπευτικές παρεμβάσεις με υπέρηχους και shockwaves, τον βαθμό βελτίωσης της λειτουργικότητας και της ποιότητας ζωής των πασχόντων πριν και μετά τις θεραπευτικές παρεμβάσεις β) την ασφάλεια της συγκεκριμένης θεραπείας.ΠΛΗΘΥΣΜΟΣ ΤΗΣ ΕΡΕΥΝΑΣ: 332 πάσχοντες από τενοντοπάθεια που υποβλήθηκαν σε θεραπεία με shockwaves, 220 πάσχοντες από τενοντοπάθεια που υποβλήθηκαν σε θεραπεία με υπέρηχους και 60 πάσχοντες από τενοντοπάθεια που υποβλήθηκαν σε θεραπεία ελέγχου. ΣΥΛΛΟΓΗ ΔΕΔΟΜΕΝΩΝ: Η συλλογή των δεδομένων έγινε με ανώνυμα ερωτηματολόγια, ένα που αφορά στην διάγνωση και στις θεραπευτικές παραμέτρους συμπληρώθηκε από τον ιατρό και τρία από τον πάσχοντα, ένα πριν, ένα μετά και ένα τέσσερες εβδομάδες μετά το τέλος της θεραπευτικής παρέμβασης.ΕΡΕΥΝΗΤΙΚΑ ΕΡΓΑΛΕΙΑ: Το ερωτηματολόγιο UoP-PQF του Πανεπιστημίου Πελοποννήσου (Cronbach's Alpha 0,88). ΑΠΟΤΕΛΕΣΜΑΤΑ: Για το σύνολο των τενοντοπαθειών καταγράφηκαν τα εξής αποτελέσματα: για την παράμετρο του πόνου παρατηρήθηκε μείωση στην ομάδα των υπέρηχων στους 0,85 βαθμούς, ενώ στην ομάδα του shockwave ήταν στους 0,10 βαθμούς της πεντάβαθμης κλίμακας Likert. Για την παράμετρο της λειτουργικότητας (δυσκολίες) σημειώθηκε μείωση στην ομάδα των υπέρηχων στους 0,86 βαθμούς, ενώ στην ομάδα του shockwave ήταν στους 0,16 βαθμούς της πεντάβαθμης κλίμακας Likert. Για την παράμετρο της ποιότητας ζωής σημειώθηκε μείωση στην ομάδα των υπέρηχων στους 0,93 βαθμούς, ενώ στην ομάδα του shockwave ήταν στους 0,20 βαθμούς της πεντάβαθμης κλίμακας Likert.Και στις τρείς παραμέτρους, οι διαφορές μεταξύ των δύο θεραπευτικών παρεμβάσεων ήταν στατιστικά σημαντικές (p < 0,001).ΣΥΜΠΕΡΑΣΜΑΤΑ: Παρατηρήθηκε ότι και οι δύο υπό σύγκριση θεραπείες (shockwaves και υπερήχων) μείωσαν σημαντικά τον πόνο που προκαλούν οι τενοντοπάθειες και βελτίωσαν την λειτουργικότητα και την ποιότητα ζωής των πασχόντων. Στην επανεξέταση 4 εβδομάδες μετά το πέρας των θεραπειών, η ομάδα του shockwave είχε στατιστικώς σημαντικά καλύτερα αποτελέσματα από την θεραπεία υπερήχων. Προέκυψε επίσης ότι η εφαρμογή της θεραπείας με shockwaves παρατηρείται να είναι εξ’ ίσου ασφαλής με την θεραπεία υπερήχων. Άξιο αναφοράς φαίνεται το ότι κατά την διάρκεια των θεραπειών, μόνο το 3,9% της ομάδας του shockwave χρησιμοποίησε συστηματικώς δρώντα φάρμακα, ενώ αυτό το ποσοστό στην ομάδα των υπερήχων ήταν 75,9%. Λέξεις Κλειδιά: shockwave therapy, rehabilitation, tissue disorders, tendon injuries, tendinopathy.
Μελέτη της in vitro επίδρασης E.N.Y. ασθενών με κρανιοεγκεφαλική κάκωση σε καλλιέργειες βλαστοκυττάρων
Authors: Ανδρούλης Αντώνιος
Published: September 2021

Η Κρανιοεγκεφαλική Κάκωση (ΚΕΚ) είναι μια σύνθετη κατάσταση που παρουσιάζει ένα ευρύ φάσμα κλινικών συμπτωμάτων, τα οποία προκαλούνται από μια αρχική προσβολή στον εγκέφαλο μέσω μιας εξωτερικής μηχανικής δύναμης στο κρανίο. Η ΚΕΚ είναι παγκοσμίως, μία από τις κύριες αιτίες θνησιμότητας. Η παθοφυσιολογία της ΚΕΚ είναι σύνθετη και συνίσταται σε πρωτοπαθή και δευτεροπαθή βλάβη. Στην οξεία πρωτοπαθή φάση, ο εγκεφαλικός ιστός που καταστράφηκε κατά την πρόσκρουση περιλαμβάνει νευρώνες, γλοία και ενδοθηλιακά κύτταρα, με αποτέλεσμα την ρήξη του αιματοεγκεφαλικού φραγμού. Στην όψιμη δευτεροπαθή φάση, οι «τοξίνες» που απελευθερώνονται από τα κατεστραμμένα κύτταρα ενεργοποιούν τη διαδικασία της νευροφλεγμονής σε γειτονικά κύτταρα, οδηγώντας τελικά σε επιδείνωση του αρχικού τραυματισμού.Όσο προχωρούν οι έρευνες μελετάται καλύτερα η παθοφυσιολογία και οι μοριακοί μηχανισμοί που διέπουν αυτήν την κατάσταση και εμφανίζονται πολλές νέες θεραπευτικές στρατηγικές, με ιδιαίτερο ενδιαφέρον αυτές που εφαρμόζουν βλαστοκύτταρα, για τη βελτίωση, αποκατάσταση ή και υποστροφή της βλάβης.Τα μεσεγχυματικά βλαστοκύτταρα θεωρείται πως μπορούν να έχουν κλινική χρησιμότητα και εφαρμογή σε νευροεκφυλιστικές παθήσεις του κεντρικού νευρικού συστήματος (ΚΝΣ). Η πιθανή χρησιμότητά τους είναι αποτέλεσμα της εγγενούς ικανότητάς τους να αποκαθιστούν κατεστραμμένους ιστούς, να παράγουν θεραπευτικές πρωτεΐνες και να μεταναστεύουν σε θέσεις εντός του εγκεφάλου, με την βοήθεια του ΕΝΥ. Ωστόσο, παραμένει ασαφές εάν το ΕΝΥ είναι δυνατόν να ευοδώσει στις συνθήκες της νευροφλεγμονής και της ΚΕΚ τη βιωσιμότητα, τον πολλαπλασιασμό και τη μετανάστευση αυτών των κυττάρων.Ο στόχος αυτής της μελέτης είναι να αξιολογηθεί η επίδραση που έχει το ΕΝΥ στην επιβίωση, τον πολλαπλασιασμό, τη μετανάστευση και τη διαφοροποίηση των ανθρώπινων μεσεγχυματικών βλαστοκυττάρων. Επιπλέον, για πρώτη φορά μετρήθηκαν επίπεδα Emmprin και Osteopontin στο αίμα και το ΕΝΥ, ασθενών με ΚΕΚ και νευροεκφυλιστική νόσο, με σκοπό να αξιολογηθεί η δυνατότητα να χρησιμοποιηθούν ως προγνωστικοί δείκτες βαρύτητας της τραυματικής εγκεφαλικής βλάβης.
Η κλινική σημασία της έκφρασης της πρωτεΐνης HUR στον καρκίνο του μαστού
Authors: Σαμπάνη Αναστασία
Published: September 2021

Η πρωτεΐνη HuR, μία συνδεόμενη με το RNA πρωτεΐνη, θεωρείται ότι παίζει ένα κρίσιμο ρόλο στην ανάπτυξη και εξέλιξη του όγκου, σταθεροποιώντας ή ρυθμίζοντας μία ομάδα κυτταρικών mRNAs, γονιδίων που σχετίζονται με τον καρκίνο, όπως της πρωτεΐνη COX-2. Η παρούσα μελέτη έχει σαν στόχο να αξιολογήσει την κλινική σημασία της έκφρασης της πρωτεΐνης HuR και του ενζύμου COX-2 στο διηθητικό καρκίνωμα του μαστού.Η έκφραση της πρωτεΐνης HuR και του ενζύμου COX-2 εκτιμήθηκε ανοσοϊστοχημικά σε ιστολογικές τομές, μονιμοποιημένων με φορμόλη και εγκλεισμένων σε παραφίνη ιστολογικών παρασκευασμάτων καρκίνου του μαστού, προερχόμενων από 121 ασθενείς. Τα αποτελέσματα αναλύθηκαν στατιστικά με τις κλινικο-παθολογικές παραμέτρους, το προφίλ των ER, PR και HER2 υποδοχέων, τους μοριακούς υπότυπους, το ρυθμό πολλαπλασιασμού των καρκινικών κυττάρων και την συνολική και ελεύθερη νόσου επιβίωση των ασθενών.Η υψηλή έκφραση της πρωτεΐνης HuR συσχετίσθηκε θετικά με τους όγκους μεγάλου μεγέθους και το προχωρημένο στάδιο της νόσου (p=0,0234 και p=0,0361, αντιστοίχως), ενώ παρατηρήθηκε συχνότερα στις ER (-) περιπτώσεις καρκίνου του μαστού. Η υψηλή έκφραση του ενζύμου COX2 συσχετίσθηκε αρνητικά με τον ιστολογικό (p<0.0001) και πυρηνικό (p=0,0033) βαθμό κακοήθειας, καθώς και τον ρυθμό κυτταρικού πολλαπλασιασμού των καρκινικών κυττάρων (p=0,0015), ενώ παρατηρήθηκε συχνότερα στις περιπτώσεις καρκίνου του μαστού αυλικού τύπου-Α, συγκριτικά με τους άλλους μοριακούς υπότυπους της νόσου (p=0,0221). Η υψηλή έκφραση της πρωτεΐνης HuR συσχετίσθηκε με την φτωχή συνολική και ελεύθερης νόσου επιβίωση των ασθενών, τόσο κατά τη μονοπαραγοντική (log-rank test, p=0,0092 και p=0,0004, αντίστοιχα), όσο και κατά την πολυπαραγοντική ανάλυση (Cox-regression ανάλυση, p=0,0223 και p=0,0004, αντίστοιχα). Από την άλλη μεριά, η υψηλή έκφραση του ενζύμου COX2 συσχετίσθηκε με ευνοϊκή συνολική και ελεύθερης νόσου επιβίωση των ασθενών, μόνο κατά την μονοπαραγοντική ανάλυση (log-rank test, p=0,0389 και p=0,0154, αντίστοιχα). Η έκφραση της πρωτεΐνης HuR δεν συσχετίσθηκε με την έκφραση του ενζύμου COX2 (Spearman R=0,1489, p=0,1032).Τα αποτελέσματα της παρούσας μελέτης υποστηρίζουν την πιθανότητα η πρωτεΐνη HuR να σχετίζεται με την επιθετικότητα του όγκου και την φτωχή επιβίωση των ασθενών με καρκίνο του μαστού, ενισχύοντας τον δυνητικό της ρόλο ως πολλά υποσχόμενο θεραπευτικό στόχο στη αντιμετώπιση αυτού του τύπου καρκίνου.
Κοινότητες των Ελλήνων στα Βαλκάνια
Authors: Μήλιου Θεοδώρα
Published: September 2021

Η παρουσία των εμπόρων ελληνικής καταγωγής που εντοπίζεται στις βαλκανικές χώρες τον 18ο αιώνα είναι μια ακόμη όψη της ελληνικής διασποράς που αντανακλά τη συστηματική εγκατάστασή τους σε αυτές. Η διατριβή μελετά την εγκατάσταση των υπηκόων της Οθωμανικής Αυτοκρατορίας, κυρίως από τη Μακεδονία και την Ήπειρο, που ανέπτυξαν έντονη εμπορική δραστηριότητα στις περιφέρειες του Βανάτου και της Τρανσυλβανίας (σημερινή Ρουμανία). Η συγκέντρωση ανθρώπινου δυναμικού εκείνη την εποχή στις επαρχίες Αψβουργικής Μοναρχίας, οφειλόταν στα αυστροουγγρικά προνόμια, τα οποία επέτρεψαν -εκτός άλλων- την ανάπτυξη του διαμετακομιστικού εμπορίου και την οργάνωση των εμπόρων σε κομπανίες. Συγκεκριμένα, στις αρχές του 18ου αιώνα καταφθάνουν και εγκαθίστανται μόνιμα έμποροι από τις παραπάνω περιοχές στις πόλεις μελέτης και έρευνας, δηλαδή την Timişoara και το Lugoj για το Βανάτο, την πόλη του Cluj-Napoca και του Someşeni για την Τρανσυλβανία. Η επεξεργασία των αρχείων που αφορούν την ελληνική εμπορική παρουσία, σε συνδυασμό με το αντίστοιχο οικιστικό και μνημειακό απόθεμα, στάθηκαν αφορμή να αποσαφηνισθούν κάποιες από τις όψεις του μεταναστευτικού φαινομένου, να χαρτογραφηθούν οι διαδρομές των οικονομικών υποκειμένων από τις περιοχές της Μακεδονίας και της Ηπείρου προς αυτές, να σκιαγραφηθούν οι εμπορικές συνεργασίες και δραστηριότητες, καθώς και ο τρόπος ζωής τους.Μέσα από την επιτόπια έρευνα στα Εθνικά Αρχεία στις πόλεις της Timişoara και του Cluj-Napoca ήρθαν στο φως νέα στοιχεία για τις δραστηριότητες της ορθόδοξης κοινότητας στην οποία συμπεριλαμβάνονταν οι Έλληνες που κατοικούσαν μόνιμα ή περιστασιακά και δραστηριοποιούνταν επαγγελματικά εκεί. Σε έγγραφα του 18ου και 19ου αιώνα, όπως ληξιαρχικών και συμβολαιογραφικών πράξεων, εμπορικών βιβλίων, διαθηκών, δικαστικών αποφάσεων, αλλά και επίσημων εγγράφων τις αψβουργικής διοίκησης αποδεικνύεται η έντονη δραστηριοποίηση τους στις περιοχές έρευνας. Ο πολεοδομικός κατάλογος της Cetate της Timişoara απέδωσε πλούσια στοιχεία για την δυνατότητα απόκτησης ακίνητης περιουσίας στον αστικό ιστό της πόλης.